Leer die kinders wat op hulle wag | Netwerk24
Leer die kinders wat op hulle wag
Deur Carl Gersbach, Strand 09 November 2019 00:00
Die jongste skoolkurrikulum in lewensoriëntering verstom my. Miskien is ek net agter die klip of oningelig.
Dit is alles goed en wel om die kinders die verskil tussen vaginale, anale en orale seks te leer, maar wat my verbaas, is hoe min skoolverlaters die verskil tussen korttermynversekering en lewensversekering ken, en weet hoe pensioenfondse en beleggings werk.
Moenie eens praat van belasting nie.
Ek kan nog byvoeg: huurkope, huisverbande, mediese fondse en testamente, asook wat 'n munisipale rekening is en waarom dit betaal moet word.
Skoolverlaters het al by my vir werk aansoek gedoen, en dan ken hulle nie die verskil tussen 'n kwotasie, 'n afleweringsnota en 'n faktuur nie.
Was lewensoriëntering tot dusver suksesvol met die voorligting oor beskermde seks . . . as 'n mens na die bevolkingsontploffing kyk?
Miskien is dit die ouers se plig om hul kind van die blommetjies en die bytjies te leer, en die skool se plig om die kind te leer waarmee hulle onmiddellik ná skool te doen gaan kry as hulle nie verder gaan studeer nie.